b'\n_START_ARTICLE_\nMeg\xc3\xa1li id\xc3\xa9a\n_START_PARAGRAPH_\nMeg\xc3\xa1li id\xc3\xa9a (kreik. \xce\x9c\xce\xb5\xce\xb3\xce\xac\xce\xbb\xce\xb7 \xce\x99\xce\xb4\xce\xad\xce\xb1, \xe2\x80\x9dSuuri ajatus\xe2\x80\x9d tai "Suuri unelma") oli Kreikassa 1800-luvun lopulla ja 1900-luvun alussa laajaa kannatusta saanut irredentistinen pyrkimys yhdist\xc3\xa4\xc3\xa4 kaikki kreikkalaisten asumat alueet yhdeksi valtioksi, mukaan luettuna ne laajat kreikkalaisalueet, jotka Kreikan vuonna 1830 itsen\xc3\xa4istytty\xc3\xa4 olivat j\xc3\xa4\xc3\xa4neet osaksi Osmanien valtakuntaa ja joista suuri osa nyky\xc3\xa4\xc3\xa4nkin kuuluu Turkkiin._NEWLINE_Nimityst\xc3\xa4 Meg\xc3\xa1li id\xc3\xa9a k\xc3\xa4ytettiin ensimm\xc3\xa4isen kerran vuonna 1844, kun Kreikan p\xc3\xa4\xc3\xa4ministeri Io\xc3\xa1nnis Kol\xc3\xa9ttis neuvotteli kuningas Oton kanssa Kreikan uudesta perustuslaista. Kyseess\xc3\xa4 oli suurisuuntainen nationa\xc2\xadlisti\xc2\xadnen pyrkimys, joka nykyisen Kreikan itsen\xc3\xa4istymisen j\xc3\xa4lkeen melkein sadan vuoden ajan hallitsi Kreikan ulko- ja pitk\xc3\xa4lti sis\xc3\xa4politiikkaakin. Vaikka nimitys vuonna 1844 olikin uusi, ajatus uudesta laajasta kreikkalaisesta valtakunnasta oli el\xc3\xa4nyt kansan keskuudessa jo kauan, ja unelmaa olivat ruokkineet ennustukset ja legendat, jotka olivat yll\xc3\xa4pit\xc3\xa4neet toivoa vapautumisesta Turkin vallasta ja kreikkalaisen Bysantin valtakunnan eli It\xc3\xa4-Rooman keisarikunnan palauttamisesta. T\xc3\xa4t\xc3\xa4 ilmensi kansanomainen sanonta:_NEWLINE_\xc2\xbb \xce\xa0\xce\xac\xce\xbb\xce\xb9 \xce\xbc\xce\xb5 \xcf\x87\xcf\x81\xcf\x8c\xce\xbd\xce\xb9\xce\xb1 \xce\xbc\xce\xb5 \xce\xba\xce\xb1\xce\xb9\xcf\x81\xce\xbf\xcf\x8d\xcf\x82, \xcf\x80\xce\xac\xce\xbb\xce\xb9 \xce\xb4\xce\xb9\xce\xba\xce\xac \xce\xbc\xce\xb1\xcf\x82 \xce\xb8\xce\xb1 \'\xce\xbd\xce\xb1\xce\xb9!_NEWLINE__NEWLINE_(J\xc3\xa4lleen kerran, kun vuosia ja aikaa on kulunut, j\xc3\xa4lleen kerran ne tulevat olemaan meid\xc3\xa4n).\xc2\xbb_NEWLINE_Meg\xc3\xa1li id\xc3\xa9an tavoitteeksi k\xc3\xa4sitettiin usein Bysantin valtakunnan palauttaminen muodostamalla kreikkalainen valtio, joka vastaisi antiikin maantieteilij\xc3\xa4 Strabonin m\xc3\xa4\xc3\xa4ritelm\xc3\xa4\xc3\xa4 kreikkalaisista alueista. Valtio olisi k\xc3\xa4sitt\xc3\xa4nyt p\xc3\xa4\xc3\xa4osan entisist\xc3\xa4 Bysantin alueista ja ulottunut l\xc3\xa4nness\xc3\xa4 Joonianmereen, id\xc3\xa4ss\xc3\xa4 V\xc3\xa4h\xc3\xa4\xc3\xa4n-Aasiaan ja Mustallemerelle, pohjoisessa Traakiaan, Makedoniaan ja Epeirokseen sek\xc3\xa4 etel\xc3\xa4ss\xc3\xa4 Kreetaan ja Kyprokseen. Siit\xc3\xa4 puhuttiin "Kahden maanosan ja viiden meren Kreikkana" (n\xc3\xa4m\xc3\xa4 kaksi maanosaa olivat Eurooppa ja Aasia, viisi merta Joonianmeri, Egeanmeri, Marmaranmeri, Mustameri ja Libyanmeri eli it\xc3\xa4inen V\xc3\xa4limeri). T\xc3\xa4m\xc3\xa4n valtakunnan p\xc3\xa4\xc3\xa4kaupungiksi kaavailtiin Konstantinopolia._NEWLINE_Vuosina 1864\xe2\x80\x931920 Kreikka onnistuikin nelj\xc3\xa4 kertaa laajentamaan alueitaan joko sotilaallisen valloituksen tai onnistuneen diplomatian tuloksena, usein Britannian tuella, ja n\xc3\xa4m\xc3\xa4 alue\xc2\xadlis\xc3\xa4ykset ovat my\xc3\xb6s j\xc3\xa4\xc3\xa4neet pysyviksi. Pinta-alaltaan Kreikka laajeni t\xc3\xa4n\xc3\xa4 aikana yli kaksinkertaiseksi, mutta n\xc3\xa4m\xc3\xa4 lis\xc3\xa4\xc2\xadalueetkin k\xc3\xa4sittiv\xc3\xa4t vain osan Meg\xc3\xa1li id\xc3\xa9an kannattajien tavoittelemista alueista. Vuonna 1920 Meg\xc3\xa1li id\xc3\xa9a n\xc3\xa4ytti jo olevan toteutumassa, sill\xc3\xa4 S\xc3\xa8vresin rauhan\xc2\xadsopimuksessa Kreikka sai l\xc3\xa4hes kaikki havittelemansa alueet kuten suurimman osan Traakiaa, ei kuitenkaan Konstantinopolia, sek\xc3\xa4 Smyrnan ymp\xc3\xa4rist\xc3\xb6ineen V\xc3\xa4h\xc3\xa4ss\xc3\xa4-Aasiassa, mik\xc3\xa4 alueliitos oli m\xc3\xa4\xc3\xa4r\xc3\xa4 my\xc3\xb6hemmin vahvistaa kansan\xc3\xa4\xc3\xa4nestyksell\xc3\xa4. Kreikka joutui kuitenkin pian j\xc3\xa4lleen sotaan Turkkia vastaan. T\xc3\xa4m\xc3\xa4n sodan se h\xc3\xa4visi, ja kun Turkille palautettujen alueiden kreikkalaiset karkotettiin, voidaan sodan tuloksen katsoa murskanneen \xe2\x80\x9dsuuren unelman\xe2\x80\x9d lopullisesti. My\xc3\xb6hemmin, vuonna 1947, Kreikkaan on kuitenkin liitetty viel\xc3\xa4 vuodesta 1912 l\xc3\xa4htien Italian hallinnassa olleet R\xc3\xb3dos ja muut Dodekanesian saaret.\n_START_SECTION_\nKreikkalaiset Turkin vallan alaisuudessa\n_START_PARAGRAPH_\nOsmanien valtakunnassa oli voimassa millet-j\xc3\xa4rjestelm\xc3\xa4, jonka mukaisesti valtakunnan v\xc3\xa4est\xc3\xb6 luokiteltiin uskonnon, ei kielen tai kansallisen alkuper\xc3\xa4n mukaisesti. Ortodoksiset kreikkalaiset luettiin osaksi millet-i R\xc3\xbbm \xe2\x80\x93nimist\xc3\xa4 v\xc3\xa4est\xc3\xb6n osaa (sananmukaisesti Roomalainen yhteis\xc3\xb6), johon heid\xc3\xa4n lis\xc3\xa4kseen kuuluivat my\xc3\xb6s bulgarialaiset, serbit, valakit, makedonialaiset, georgialaiset, arabit, romanialaiset ja albanialaiset heid\xc3\xa4n v\xc3\xa4lisist\xc3\xa4\xc3\xa4n etnisist\xc3\xa4 ja kielellist\xc3\xa4 eroista riippumatta ja siit\xc3\xa4 huolimatta, ett\xc3\xa4 uskonnollinen hierarkia oli kreikkalaisten johdossa. Ei ole selv\xc3\xa4\xc3\xa4, miss\xc3\xa4 m\xc3\xa4\xc3\xa4rin n\xc3\xa4in\xc3\xa4 aikoina voidaan puhua erityisest\xc3\xa4 kreikkalaisesta identiteetist\xc3\xa4, joka erottuisi kristityst\xc3\xa4 tai ortodoksisesta identiteetist\xc3\xa4. Sen sijaan ulkopuoliset kuten Ven\xc3\xa4j\xc3\xa4n Katariina Suuri ja It\xc3\xa4vallan Joosef II ryhtyiv\xc3\xa4t 1780-luvulta l\xc3\xa4htien toimiin kiinnitt\xc3\xa4\xc3\xa4kseen kreikkalaisten huomion Bysantin perint\xc3\xb6\xc3\xb6n, mik\xc3\xa4 kuului osana heid\xc3\xa4n \xe2\x80\x99\xe2\x80\x99kreikkalaiseen hankkeeseensa\xe2\x80\x99\xe2\x80\x99._NEWLINE_Konstantinopolin Fanarin kaupunginosassa asuneilla kreikkalaisilla, fanariooteilla oli varsinkin 1700-luvulla niin suuri vaikutusvalta, ett\xc3\xa4 muutamien historioitsijoiden mukaan he olivat v\xc3\xa4h\xc3\xa4ll\xc3\xa4 onnistua kaappaamaan vallan Osmanien valtakunnassa itselleen.\n_START_SECTION_\nItsen\xc3\xa4istyneen Kreikan laajenemispyrkimykset\n_START_PARAGRAPH_\nSuuri unelma kiteytti toiveet yhdist\xc3\xa4\xc3\xa4 kaikki etniset kreikkalaiset kreikkalaiseen valtioon ja t\xc3\xa4ten her\xc3\xa4tt\xc3\xa4\xc3\xa4 Bysantin valtakunta eloon. Silloisen Kreikan lis\xc3\xa4ksi siihen olisivat kuuluneet erityisesti Epeiros, Thessalia, Makedonia, Traakia, Egeanmeren saaret, Kreeta, Kypros, osa Anatoliaa ja Konstantinopoli, josta olisi tehty Suur-Kreikan p\xc3\xa4\xc3\xa4kaupunki Ateenan sijaan._NEWLINE_Kun nuori tanskalainen prinssi Vilhelm Georg (Yrj\xc3\xb6 I) vuonna 1863 valittiin kuninkaaksi, Kreikan kansalliskokous p\xc3\xa4\xc3\xa4tti, ettei h\xc3\xa4nen arvonimens\xc3\xa4 ollut \xe2\x80\x9dKreikan kuningas\xe2\x80\x9d kuten h\xc3\xa4nen edelt\xc3\xa4j\xc3\xa4ns\xc3\xa4 Oton vaan \xe2\x80\x9dhelleenien kuningas\xe2\x80\x9d. T\xc3\xa4ll\xc3\xa4 pyrittiin ilmaisemaan, ett\xc3\xa4 h\xc3\xa4nest\xc3\xa4 piti tulla kaikkien, my\xc3\xb6s valtakunnan silloisten rajojen ulkopuolella asuvien kreikkalaisten kuningas._NEWLINE_Ensimm\xc3\xa4inen kuningaskuntaan liitetty lis\xc3\xa4alue oli Joonian saaret vuonna 1864. Thessalia liitettiin Kreikkaan vuonna 1878 Turkin sodan p\xc3\xa4\xc3\xa4tt\xc3\xa4neell\xc3\xa4 Berliinin rauhansopimuksella.\n_START_SECTION_\nKapinat, Kreetan kriisi ja Kreikan\xe2\x80\x93Turkin sota 1897\n_START_PARAGRAPH_\nTammikuussa 1897 Kreetassa puhkesi levottomuuksia ja v\xc3\xa4kivaltaisuuksia, jotka jakoivat saaren v\xc3\xa4est\xc3\xb6n. Chani\xc3\xa1ssa ja R\xc3\xa9thymnossa surmattiin joukoittain paikkakuntien kristitty\xc3\xa4 v\xc3\xa4est\xc3\xb6\xc3\xa4. Yleisen mielipiteen ja tinkim\xc3\xa4tt\xc3\xb6mien \xc3\xa4\xc3\xa4rinationalististen poliittisten liikkeiden kuten Ethnik\xc3\xad Etaire\xc3\xadan painostuksesta, ja kun suurvallat olivat haluttomia puuttumaan tapahtumiin, Kreikan hallitus p\xc3\xa4\xc3\xa4tti l\xc3\xa4hett\xc3\xa4\xc3\xa4 sotalaivoja ja sotav\xc3\xa4ke\xc3\xa4 auttamaan kreetalaisia. Suurvalloille ei j\xc3\xa4\xc3\xa4nyt muuta vaihtoehtoa kuin yritt\xc3\xa4\xc3\xa4 miehitt\xc3\xa4\xc3\xa4 Kreikka, mutta se miehitysjoukot saapuivat lian my\xc3\xb6h\xc3\xa4\xc3\xa4n. Kreikkalainen 1500-miehinen sotilasosasto nousi maihin Kolymv\xc3\xa1rissa 1. helmikuuta 1897, ja sit\xc3\xa4 johtanut eversti Timol\xc3\xa9on V\xc3\xa1ssos julisti, ett\xc3\xa4 h\xc3\xa4n aikoi ottaa saareen haltuunsa \xe2\x80\x9dhelleenien kuninkaan nimess\xc3\xa4\xe2\x80\x9d ja ett\xc3\xa4 saari oli liitetty Kreikkaan. T\xc3\xa4m\xc3\xa4 johti kansannousuun, joka levisi v\xc3\xa4litt\xc3\xb6m\xc3\xa4sti kaikkialle Kreetaan. Lopulta suurvallat p\xc3\xa4\xc3\xa4ttiv\xc3\xa4t suorittaa siell\xc3\xa4 maihinnousun, joka sulki Kreikan joukoilta p\xc3\xa4\xc3\xa4syn Chani\xc3\xa1an. Samaan aikaan niiden laivastot saartoivat Kreetan, niin ett\xc3\xa4 sen enemp\xc3\xa4\xc3\xa4 Kreikka kuin Turkkikaan ei voinut l\xc3\xa4hett\xc3\xa4\xc3\xa4 sinne enemp\xc3\xa4\xc3\xa4 sotajoukkoja._NEWLINE_Osmanien valtakunta vastasi kreetalaisten kapinaan ja Kreikan sille antamaan tukeen siirt\xc3\xa4m\xc3\xa4ll\xc3\xa4 suuren osan sotajoukoistaan Balkanille Thessalian pohjoispuolelle l\xc3\xa4helle Kreikan rajaa. Kreikka taas vahvisti joukkojaan Thessaliassa. Kuitenkin kurittomat kreikkalaiset joukot ja Meg\xc3\xa1li id\xc3\xa9an kannattajat ryhtyiv\xc3\xa4t toimintaan k\xc3\xa4skyj\xc3\xa4 saamatta ja hy\xc3\xb6kk\xc3\xa4siv\xc3\xa4t Turkin rajavartioita vastaan, mink\xc3\xa4 vuoksi Osmanien valtakunta julisti sodan Kreikalle. Turkilla oli paljon suurempi armeija kuin Kreikalla, ja se oli saksalaisen Colmar von der Goltzin johdolla toteutettujen uudistusten ansiosta my\xc3\xb6s paremmin valmistautunut. Kreikan armeija joutui per\xc3\xa4\xc3\xa4ntym\xc3\xa4\xc3\xa4n. Muut suurvallat puuttuivat asiaan, ja toukokuussa 1897 solmittiin aselepo. Sota kuitenkin p\xc3\xa4\xc3\xa4ttyi vasta saman vuoden joulukuussa._NEWLINE_T\xc3\xa4ss\xc3\xa4 Kreikan\xe2\x80\x93Turkin sodassa k\xc3\xa4rsim\xc3\xa4ns\xc3\xa4 sotilaallisen tappion vuoksi Kreikka joutui luovuttamaan pieni\xc3\xa4 alueita pohjoisrajaltaan Thessaliassa sek\xc3\xa4 maksamaan suuret sotakorvaukset, jotka raunioittivat Kreikan talouden useaksi vuodeksi. Kreetan kysymyksellek\xc3\xa4\xc3\xa4n ei saatu kest\xc3\xa4v\xc3\xa4\xc3\xa4 ratkaisua. Jotta ei en\xc3\xa4\xc3\xa4 syntyisi uusia selkkauksia ja jotteiv\xc3\xa4t kreikkalaiset hautoisi revanssia, suurvallat (Britannia, Ranska, Ven\xc3\xa4j\xc3\xa4 ja Italia) p\xc3\xa4\xc3\xa4tyiv\xc3\xa4t ratkaisuun, jota ne pitiv\xc3\xa4t lopullisena: Kreeta julistettiin autonomiseksi Kreetan valtioksi. Nelj\xc3\xa4 suurvaltaa ottivat siell\xc3\xa4 haltuunsa ylimm\xc3\xa4n hallitusvallan. Kreikka sai ratkaisevan diplomaattisen voiton, kun prinssi Georgios, kuningas Yrj\xc3\xb6 I:n toinen poika, nimitettiin valtion ylikomissaariksi.\n_START_SECTION_\nBalkanin sodat\n_START_PARAGRAPH_\nMeg\xc3\xa1li id\xc3\xa9an huomattavimpia kannattajia oli kreetalaissyntyinen Elefth\xc3\xa9rios Veniz\xc3\xa9los, jonka johdolla Kreikka onnistui kaksinkertaistamaan maa-alueensa Balkanin sodissa 1912\xe2\x80\x931913. Vuonna 1909 h\xc3\xa4n oli Kreetassa jo huomattavassa asemassa, ja h\xc3\xa4nell\xc3\xa4 oli vaikutusvaltaa manner-Kreikassakin. H\xc3\xa4net valittiinkin Kreikan p\xc3\xa4\xc3\xa4ministeriksi Goud\xc3\xadn vallan\xc2\xadkaappauksen j\xc3\xa4lkeen vuonna 1909. Meg\xc3\xa1li id\xc3\xa9an kannattajana Venizelos pani toimeen joukon yhteiskunnallisia, sotilaallisia ja hallinnollisia uudistuksia, jotka auttoivat Kreikkaa sen yritt\xc3\xa4ess\xc3\xa4 saavuttaa tavoitteensa Balkanin sodissa._NEWLINE_Ensimm\xc3\xa4inen Balkanin sota p\xc3\xa4\xc3\xa4ttyi toukokuussa 1913 Lontoon sopimukseen. Siin\xc3\xa4 Turkki luopui melkein kaikista Euroopan-puoleisista alueistaan lukuun ottamatta Istanbulia ja kapeaa maakaistaletta sen l\xc3\xa4nsipuolella. Voittajavaltiot (Kreikka, Bulgaria ja Serbia) eiv\xc3\xa4t kuitenkaan p\xc3\xa4\xc3\xa4sseet sopimukseen siit\xc3\xa4, miten Turkin luovuttamat alueet jaettaisiin niiden kesken, ja pian syttyikin toinen Balkanin sota, jossa Kreikka ja Serbia taistelivat Bulgariaa ja Turkkia vastaan. Elokuussa sota p\xc3\xa4\xc3\xa4ttyi Bukarestin rauhan\xc2\xadsopimukseen, jossa Kreikkaan liitettiin Etel\xc3\xa4-Epeiros, Etel\xc3\xa4-Makedonia Thessaloniki mukaan luettuna, osa L\xc3\xa4nsi-Traakiaa, S\xc3\xa1mos ja Kreeta. N\xc3\xa4iden aluelis\xc3\xa4ysten my\xc3\xb6t\xc3\xa4 Kreikan pinta-ala l\xc3\xa4hes kaksinkertaistui, ja maan v\xc3\xa4kiluku nousi 2,75 miljoonasta 4,75 miljoonaan. Toisaalta Turkki sai takaisin osan It\xc3\xa4-Traakiasta \xc3\x89vros-jokeen saakka, jolloin Euroopan puoleinen Turkki sai nykyiset rajansa. Osa L\xc3\xa4nsi-Traakiaa joutui kuitenkin Bulgarialle, joka t\xc3\xa4ten sai lyhyen osuuden Egeanmeren pohjoisrantaa.\n_START_SECTION_\nEnsimm\xc3\xa4inen maailmansota\n_START_PARAGRAPH_\nKreikka ei osallistunut ensimm\xc3\xa4iseen maailmansotaan sen alkuvaiheessa, mutta liittyi vuonna 1917 sotaan ymp\xc3\xa4rysvaltojen puolelle. N\xc3\xa4iden voitto n\xc3\xa4ytti merkitsev\xc3\xa4n entist\xc3\xa4 parempia mahdollisuuksia Meg\xc3\xa1li id\xc3\xa9an toteuttamiseksi. Elokuussa 1920 allekirjoitettiin S\xc3\xa8vresin rauhansopimus, jossa Kreikka sai l\xc3\xa4hes koko Traakian, jossa raja kulki vain muutaman kilometrin p\xc3\xa4\xc3\xa4ss\xc3\xa4 Istanbulin vanhasta kaupunginmuurista l\xc3\xa4nteen, sek\xc3\xa4 Gallipolin niemimaan, Marmaranmeren pohjoisrannan ja Imbroksen ja Tenedoksen saaret. My\xc3\xb6s Smyrnan alue V\xc3\xa4h\xc3\xa4ss\xc3\xa4-Aasiassa luovutettiin viideksi vuodeksi Kreikan hallintaan, mink\xc3\xa4 j\xc3\xa4lkeen alueen tulevasta asemasta oli m\xc3\xa4\xc3\xa4r\xc3\xa4 j\xc3\xa4rjest\xc3\xa4\xc3\xa4 kansan\xc3\xa4\xc3\xa4nestys.\n_START_SECTION_\nKreikan\xe2\x80\x93Turkin sota 1919\xe2\x80\x931922\n_START_PARAGRAPH_\nKreikka k\xc3\xa4rsi kuitenkin ratkaisevan tappion vuosien 1919\xe2\x80\x931922 Kreikan\xe2\x80\x93Turkin sodassa. Lausannen rauhansopimuksessa Kreikka joutui palauttamaan Turkille It\xc3\xa4-Traakian, Imbroksen, Tenedoksen ja Smyrnan alueen, jolloin sille ei j\xc3\xa4\xc3\xa4nyt lainkaan alueita Anatoliassa. Jotta uusiin aluevaatimuksiin ei olisi en\xc3\xa4\xc3\xa4 aihetta, Kreikka ja Turkki toteuttivat pakollisen v\xc3\xa4est\xc3\xb6nvaihdoksen. Sodan aikana 151\xc2\xa0892 kreikkalaista oli jo paennut V\xc3\xa4h\xc3\xa4st\xc3\xa4-Aasiasta. Lausannen rauhansopimuksen mukaisesti 1\xc2\xa0104\xc2\xa0216 kreikkalaista joutui poistumaan Turkista, kun taas 380\xc2\xa0000 Kreikan turkkilaista joutui muuttamaan Turkkiin. Samoihin aikoihin Kreikkaan siirtyi my\xc3\xb6s 40\xc2\xa0027 Bulgarian ja 58\xc2\xa0252 Ven\xc3\xa4j\xc3\xa4n kreikkalaista, kun taas noin 60\xc2\xa0000 Kreikan Makedonian ja Traakian bulgarialaista muutti Bulgariaan._NEWLINE_Pakolaisten vastaanottaminen maksoi Kreikalle 45 miljoonaa frangia, ja niinp\xc3\xa4 Kansainliitto j\xc3\xa4rjesti pakolaiskysymyksen hoitamiseksi Kreikalle 150 miljoonan frangin lainan. Vuonna 1930 Venizelos jopa matkusti viralliselle vierailulle Turkkiin, jossa h\xc3\xa4n ehdotti, ett\xc3\xa4 Kemal Atat\xc3\xbcrkille olisi my\xc3\xb6nnetty Nobelin rauhanpalkinto.\n_START_SECTION_\nToinen maailmansota, Dodekanesian alueliitos ja Kyproksen kiista\n_START_PARAGRAPH_\nVaikka Suuri unelma ei en\xc3\xa4\xc3\xa4 hallinnut Kreikan ulkopolitiikkaa, sen j\xc3\xa4lkivaikutukset tuntuivat koko 1900-luvun ajan._NEWLINE_Tehty\xc3\xa4\xc3\xa4n 4. elokuuta 1936 vallankaappauksen Io\xc3\xa1nnis Metax\xc3\xa1s julisti tulevaksi \xe2\x80\x9dkolmannen helleeninen sivilisaation\xe2\x80\x9d, mik\xc3\xa4 oli vastaava k\xc3\xa4site kuin Hitlerin \xe2\x80\x9dKolmas valtakunta\xe2\x80\x9d. Kun Italia oli miehitt\xc3\xa4nyt Albanian ja hy\xc3\xb6k\xc3\xa4nnyt sen kautta Kreikkaan lokakuussa 1940, Kreikka valloitti vastahy\xc3\xb6kk\xc3\xa4yksess\xc3\xa4\xc3\xa4n talvella 1940\xe2\x80\x931941 osan Etel\xc3\xa4-Albaniaa, jota kreikkalaiset k\xc3\xa4yttiv\xc3\xa4t nimityst\xc3\xa4 Pohjois-Epeiros. Sit\xc3\xa4 hallittiin lyhyen aikaa Kreikan maakuntana, kunnes Saksa huhtikuussa 1941 miehitti Kreikan._NEWLINE_Miehitysvalta, vastarinta ja Kreikan sis\xc3\xa4llissota painoivat Meg\xc3\xa1li id\xc3\xa9an taka-alalle. Kuitenkin Kreikka saavutti vuonna 1946 Pariisin rauhanneuvotteluissa diplomaattisin keinoin huomattavan voiton, kun Dodekanesian saaret luovutettiin Kreikalle Molotovin ja Neuvostoliiton edustajien ankarista vastalauseista huolimatta. Neuvostoliiton vastustus oli my\xc3\xb6s t\xc3\xa4rkein syy siihen, ett\xc3\xa4 Pohjois-Epeiros ei j\xc3\xa4\xc3\xa4nyt Kreikalle, sill\xc3\xa4 Albaniassa hallitsivat toisen maailmansodan j\xc3\xa4lkeen kommunistit._NEWLINE_Brittil\xc3\xa4isest\xc3\xa4 kruununsiirtomaasta Kyproksesta tuli huomattavin Kreikan ja Turkin v\xc3\xa4linen kiistakapula. Vuonna 1955 Kreikan armeijan kyproslaissyntyinen eversti Ge\xc3\xb3rgios Gr\xc3\xadvas ryhtyi yllytt\xc3\xa4m\xc3\xa4\xc3\xa4n kyproslaisia kansalaistottelemattomuuteen, jonka ensisijaisena tarkoituksena oli saada britit poistumaan saarelta, mink\xc3\xa4 j\xc3\xa4lkeen Kypros olisi voitu liitt\xc3\xa4\xc3\xa4 Kreikkaan (\xc3\x89nosis). My\xc3\xb6s Kreikan p\xc3\xa4\xc3\xa4ministeri Al\xc3\xa9xandros Pap\xc3\xa1gos kannatti ajatusta. Britit yllyttiv\xc3\xa4t Kyproksen turkkilaisen v\xc3\xa4hemmist\xc3\xb6n vastustamaan kreikkalaisten pyrkimyksi\xc3\xa4, mink\xc3\xa4 vuoksi saaren eri v\xc3\xa4est\xc3\xb6nosat joutuivat pahoin riitaan kesken\xc3\xa4\xc3\xa4n._NEWLINE_Kyproksen ongelmilla oli vaikutuksensa manterellakin. Syyskuussa 1955 Istanbulissa j\xc3\xa4rjestettiin laajoja kreikkalaisvastaisia mielenosoituksia, joissa vastustettiin ennen kaikkea \xc3\x89nosista. Ne johtivat v\xc3\xa4kivaltaisuuksiin, joissa 4000 kauppaliikett\xc3\xa4, 100 hotellia ja ravintolaa sek\xc3\xa4 70 kirkkoa tuhoutui tai vahingoittui. T\xc3\xa4m\xc3\xa4 johti viimeiseen laajaan massamuuttoon Turkista Kreikkaan._NEWLINE_Z\xc3\xbcrichin sopimuksella 1959 Kyproksesta p\xc3\xa4\xc3\xa4tettiin muodostaa Brittil\xc3\xa4iseen kansainyhteis\xc3\xb6\xc3\xb6n kuuluva itsen\xc3\xa4inen valtio. V\xc3\xa4est\xc3\xb6nosien v\xc3\xa4lill\xc3\xa4 vuodesta 1960 l\xc3\xa4htien jatkuneiden selkkausten vuoksi YK:n rauhanturvajoukot saapuivat saarelle vuonna 1964 (UNFICYP)._NEWLINE_Kyproksen kysymys sai uutta ajankohtaisuutta Kreikan sotilasjuntan hallitessa vuosina 1967\xe2\x80\x931974. Vallan kaapanneet everstit selittiv\xc3\xa4t 21. huhtikuuta 1967 suorittamansa vallan\xc2\xadkaappauksen olleen ainoa keino \xe2\x80\x9dhelleenis-kristillisen sivilisaation\xe2\x80\x9d puolustamiseksi._NEWLINE_Hein\xc3\xa4kuussa 1974 prikaatinkenraali Dim\xc3\xadtrios Ioann\xc3\xaddis yritti syrj\xc3\xa4ytt\xc3\xa4\xc3\xa4 Kyproksen presidentin, arkkipiispa Makarioksen ja toteuttaa \xc3\x89nosiksen. Turkki ryhtyi v\xc3\xa4litt\xc3\xb6m\xc3\xa4sti vastatoimiin ja miehitti saaren pohjoisosan. Sek\xc3\xa4 Kreikka ett\xc3\xa4 Turkki panivat toimeen yleisen liikekannallepanon, ja maiden v\xc3\xa4lisen sodan vaara oli ilmeisen l\xc3\xa4hell\xc3\xa4.\n_START_SECTION_\nVaikutus nyky\xc3\xa4\xc3\xa4n\n_START_PARAGRAPH_\nNykyisin, Pontoksessa ensimm\xc3\xa4isen maailmansodan aikana toteutetun kansanmurhan sek\xc3\xa4 Kreikan ja Turkin v\xc3\xa4est\xc3\xb6nvaihdon j\xc3\xa4lkeen, Turkissa ei en\xc3\xa4\xc3\xa4 ole manittavaa kreikkalaisv\xc3\xa4est\xc3\xb6\xc3\xa4. Rajakiistoja maiden v\xc3\xa4lill\xc3\xa4 on silti ajoittain k\xc3\xa4yty, varsinkin \xc3\x8dmian eli Kardakin saaresta (1995) sek\xc3\xa4 Kyproksesta._NEWLINE_Kreikan ja Turkin v\xc3\xa4lit ovat jatkuvasti olleet kire\xc3\xa4t, vaikka molemmat maat kuuluvatkin Natoon. Suhteet ovat kuitenkin alkaneet parantua sen j\xc3\xa4lkeen, kun Kreikka vuonna 1999 \xc4\xb0zmitin maanj\xc3\xa4ristyksen j\xc3\xa4lkeen toimitti Turkkiin avustuksia samoin kuin vastaavasti Turkki Kreikkaan Ateenan maanj\xc3\xa4ristyksen j\xc3\xa4lkeen._NEWLINE_Kreikkalainen \xc3\xa4\xc3\xa4rioikeistolainen Kultainen aamunkoitto -puolue kannattaa yh\xc3\xa4 Meg\xc3\xa1li id\xc3\xa9aa.'